SET บ่ายรูดหนักกว่า 10 จุด กังวลผลประกอบการบจ.
SET บ่ายรูดหนัก! ลบกว่า 10 จุด คาดผิดหวังผลประกอบการบจ. ล่าสุด ณ เวลา 15.17 น. อยู่ที่ 1,540.12 จุด ลบ 10.15 จุด หรือ 0.65% สูงสุด 1,550.13 จุด ต่ำสุด 1,538.51 จุด มูลค่าการซื้อขาย 4.02 หมื่นล้านบาท
12 พ.ค. 2560

ผู้สื่อข่าวรายงานว่า ดัชนีตลาดหุ้นไทย ณ เวลา 15.17 น. อยู่ที่ 1,540.12 จุด ลบ 10.15 จุด หรือ 0.65% สูงสุด 1,550.13 จุด ต่ำสุด 1,538.51 จุด มูลค่าการซื้อขาย 4.02 หมื่นล้านบาท
ด้าน บล.กสิกรไทย ระบุในบทวิเคราะห์ ว่า ตลาดหุ้นไทยวันนี้ร่วงลงอย่างหนัก ขณะที่มีปริมาณการซื้อขายที่หนาแน่นผิดหูผิดตา โดยหุ้นกลุ่มที่กดดันตลาดวันนี้ได้แก่กลุ่มธนาคาร กลุ่มพลังงาน และกลุ่มค้าปลีก
โดยพฤติกรรมตลาดยังคงเป็นไปในทิศทางเดิม หุ้นกลุ่มใดที่มีการประกาศผลประกอบการออกมาแล้วไม่ได้ดีไปกว่าตลาดคาด หรือแนวโน้มกำไรในอนาคตไม่โดดเด่น ก็จะโดนเทขายต่ออย่างรุนแรง
ซึ่งตรงกันข้ามกับหุ้นที่รายงานกำไรออกมาดีกว่าคาดมากๆ หากยังมีแนวโน้มดีต่อเนื่องก็ยังคงมีแรงซื้อเข้าหนุนเพิ่มเติมเช่น SAWAD MEGA BEAUTY CPALL เป็นต้น
ซึ่งคาดว่าในวันนี้และยาวไปถึงวันจันทร์ 15 พ.ค.60 ตลาดจะถูกกดดันอย่างหนักจากการประกาศงบกว่า 370 บริษัท
อย่างไรก็ตาม ยังคงต้องระมัดระวังความเสี่ยงเกี่ยวกับกระแสเงินทุนไหลออก และการเกิด Sell in May โดยเฉพาะครึ่งหลังของเดือน พ.ค. SET Index จะมีการปรับลดลงในเดือน พ.ค. ถึง 5 จาก 7 ปีล่าสุด
โดยให้ผลตอบแทนติดลบถึง 1.3% ทั้งนี้นักลงทุนต่างประเทศจะเป็นผู้ขายสุทธิต่อเนื่องในครึ่งหลังของเดือน (5 จาก 7 ปีหลังสุด) เฉลี่ย 1.29 หมื่นล้านบาท
 
ขณะที่ บล.บัวหลวง ระบุในบทวิเคราะห์ ว่า ตลาดหุ้นไทยที่ร่วงลงรอบนี้นำโดยหุ้นที่รายงานงบต่ำกว่าคาด เช่น กลุ่มแบงก์ใหญ่ บ้าน สายการบิน วัสดุฯ หุ้น Mid-Small Cap (TRITN SINGER TKN TNR ฯลฯ) บวกกับความกังวล Thailand Futures fund ที่เลื่อนอาจมีผลต่อการลงทุนโครงสร้างพื้นฐานที่ล่าช้ากระทบ GDP
และกลุ่มถ่านหินลงฉุดดัชนีฯ อิงรายงาน Morgan Stanley เตือนก่อนหน้านี้ จีนเริ่มผ่อนคลายกม.ให้กลับมาผลิตถ่านหินเพิ่ม
ส่วนกลุ่มที่ขึ้นสวนตลาดรอบนี้ได้แก่ แบงก์เช่าซื้อ, ค้าปลีก, มือถือ, น้ำมันปิโตรฯ (TISCO SAWAD CPALL CPN BIGC ADVANC PTTEP IVL) คาดบูลชิพใหญ่ที่กำไรดีกว่าคาด ยังคงค้ำดัชนีฯ รอบนี้ไม่ให้ลงไปลึกกว่า 1,527 จุด
10 หุ้นกดดัชนี

ที่มา : ASPEN